DIRETTIVA TAL-KUMMISSJONI 2006/92/KE
tad-9 ta’ Novembru 2006
li temenda d-Direttivi tal-Kunsill 76/895/KEE, 86/362/KEE u 90/642/KEE fir-rigward tal-livelli massimi ta’ residwi għall-captan, dichlorvos, ethion u folpet
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/895/KEE tat-23 ta’ Novembru ta' l-1976 dwar l-iffissar ta’ livelli massimi għar-residwi ta’ pestiċidi fil- u fuq frott u ħaxix (1), u b’mod partikolari l-Artikolu 5 tagħha,
Wara li kkunsidrat id-Direttiva tal-Kunsill 86/362/KEE ta’ l-24 ta’ Lulju 1986 dwar l-iffissar tal-livelli massimi tal-fdalijiet tal-pestiċidi ġewwa u fuq iċ-ċereali (2), u b’mod partikolari l-Artikolu 10 tagħha,
Wara li kkunsidrat id-Direttiva tal-Kunsill 90/642/KEE tas-27 ta’ Novembru 1990 dwar l-iffissar ta’ livelli massimi għal residwi tal-pestiċidi ġewwa u fuq ċerti prodotti oriġinarji mill-pjanti, inkluż il-frott u l-ħaxix (3), u b’mod partikolari l-Artikolu 7 tagħha,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (4), u b’mod partikolari l-Artikolu 4(1)(f), tagħha,
Billi:
(1)
Fil-każ ta' ċereali u prodotti li joriġinaw mill-pjanti inkluż frott u ħxejjex, livelli ta’ residwi jirriflettu l-użu ta' kwanitajiet minimi ta’ pestiċidi meħtieġa sabiex jinkiseb ħarsien effettiv ta’ pjanti, applikati b’tali mod li l-ammont ta’ residwi huwa baxx bħal ma huwa aċċettabbli b’mod prattiku u tossikoloġiku, b’qies, b’mod partikolari tal-protezzjoni ta’ l-ambjent u d-dħul ta’ dieta stmata ta’ konsumaturi. Fil-każ ta’ l-oġġetti ta’ l-ikel li joriġinaw mill-annimali, il-livelli tar-residwi jirriflettu l-konsum minn annimali, ta’ ċereali u prodotti li joriġinaw mill-pjanti li jiġu ttrattati bil-pestiċidi, u fejn huwa rilevanti, il-konsegwenzi diretti ta’ l-użu tal-mediċini veterinarji. Il-livelli massimi ta’ residwi Komunitarji (MRLs) jirrappreżentaw l-ogħla limitu ta’ l-ammont ta’ tali residwu li wieħed jista’ jistenna li jsib fl-oġġetti meta jkunu ġew rispettati prattiki agrikoli tajbin.
(2)
L-MRLs għall-pestiċidi jinżammu għar-reviżjoni u jinbidlu sabiex titqies l-informazzjoni u d-data ġdida. L-MRLs huma ffissati fil-limitu iktar baxx ta’ determinazzjoni analitika fejn użu awtorizzat ta’ prodotti ta’ protezzjoni tal-pjanti ma jirriżultawx f'livelli li jintagħrfu ta' residju ta’ pestiċidi fi jew fuq il-prodott ta’ l-ikel, jew fejn ma hemmx użu awtorizzat, jew fejn użu li ġie awtorizzat minn Stati Membri ma ġewx sostnuti bid-data neċessarja, jew fejn użu f'terzi pajjiżi jirriżultaw f’residwi fi jew fuq prodotti ta’ l-ikel li jistgħu jidħlu f’ċirkulazzjoni fis-suq tal-Komunità' ma ġewx sostnuti bid-data neċessarja.
(3)
Il-Kummissjoni ġiet infurmata li għal diversi pestiċidi, l-MRLs attwali jista’ jkun li jeħtieġ jiġu riveduti fid-dawl tad-disponibbiltà ta’ informazzjoni ġdida dwar it-tossikoloġija u x-xejriet tal-konsum. Il-Kummissjoni talbet lill-Istati Membri relaturi rilevanti sabiex jagħmlu proposti għar-reviżjoni ta’ l-MRLs Komunitarji. Proposti bħal dawn tressqu lill-Kummissjoni.
(4)
L-esponiment tal-konsumaturi matul ħajjithom kif ukoll għal perjodu qasir għall-pestiċidi msemmija f’din id-Direttiva, permezz tal-prodotti ta’ l-ikel, ġew studjati mill-ġdid u vvalutati skond il-proċeduri u prattiki tal-Komunità, filwaqt li tqiesu l-linji gwida ppubblikati mill-Organizzazzjoni Dinjija tas-Saħħa (5). Fuq dik il-bażi, huwa xieraq li jiġu ffissati MRLs ġodda, sabiex jiġi aċċertat li ma jkun hemm ebda esponiment inaċċettabbli tal-konsumatur.
(5)
Fejn huwa rilevanti, l-esponiment qawwi tal-konsumaturi għal dawk il-pestiċidi permezz ta’ kull wieħed mill-prodotti ta’ l-ikel li jista’ jkun fihom residwi ġie studjat u vvalutat skond il-proċeduri u l-prattiki tal-Komunità, filwaqt li tqiesu l-linji ta’ gwida ppubblikati mill-Organizzazzjoni Dinjija tas-Saħħa. Huwa konkluż li l-preżenza ta’ residwi ta’ pestiċidi fi jew taħt l-MRLs mhumiex se jikkawżaw effetti tossiċi qawwija.
(6)
Permezz ta’ l-Organizzazzjoni Dinjija tal-Kummerċ, l-imsieħba kummerċjali tal-Komunità ġew ikkonsultati dwar l-MRLs ġodda u tqiesu l-kummenti tagħhom dwar dawn il-livelli.
(7)
L-Annessi għad-Direttivi 76/895/EEC, 86/362/KEE u 90/642/EEC għandhom għalhekk ikunu emendati kif ġej.
(8)
Il-miżuri pprovduti f’din id-Direttiva huma f’konformità ma’ l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DIRETTIVA:
Artikolu 1
Fl-Anness II tad-Direttiva 76/895/KEE ir-reġistrazzjonijiet marbuta mal-captan, dichlorvos, ethion u folpet għandhom jitħassru.
Artikolu 2
Id-Direttiva 86/362/KEE hija emendata kif ġej:
(a)
Fil-Parti A ta’ l-Anness II, jiżdiedu l-linji għall-captan, ethion u folpet kif stipulati fl-Anness I għal din id-Direttiva.
(b)
Fil-Parti A ta’ l-Anness II, il-linja għad-dichlorvos hija mibdula bit-test fl-Anness II ta’ din id-Direttiva.
Artikolu 3
Id-Direttiva 90/642/KEE hija emendata kif ġej:
(a)
Fl-Anness II, jiżdiedu l-linji għall-captan u l-folpet kif stipulati fl-Anness III ta’ din id-Direttiva.
(b)
Fl-Anness II, il-linji għad-dichlorvos u ethion jinbidlu bit-test fl-Anness IV għal din id-Direttiva.
Artikolu 4
1. L-Istati Membri għandhom jadottaw u jippubblikaw, sa mhux iktar tard minn [sitt xhur wara d-data ta’ pubblikazzjoni ta’ din id-Direttiva fil-Ġurnal Uffiċjali ta’ l-Unjoni Ewropea], il-liġijiet, ir-regolamenti, u d-dispożizzjonijiet amministrattivi neċessarji sabiex ikunu konformi ma’ din id-Direttiva. Għandhom jipprovdu lill-Kummissjoni, mingħajr dewmien, bit-test ta’ dawn id-dispożizzjonijiet u tabella korrispendenti bejn dawn id-dispożizzjonijiet u d-Direttiva.
Huma għandhom japplikaw dawk id-dispożizzjonijiet minn [sitt xhur u jum wara l-pubblikazzjoni ta’ din id-Direttiva fil-Ġurnal Uffiċjali ta’ l-Unjoni Ewropea].
Meta l-Istati Membri jadottaw dawn id-dispożizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir referenza bħal din.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenija tal-liġijiet nazzjonali li jadottaw fil-qasam kopert b’din id-Direttiva.
Artikolu 5
Din id-Direttiva se tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 6
Din id-Direttiva hija indirizzata lill-Istati Membri.
Magħmul fi Brussell, 9 ta’ Novembru 2006.